
Parlamentul României

Camera Deputaţilor

Comisia pentru muncă şi protecţie socială
	Bucureşti,
	15 iunie 2021

	Nr.
	4c-9/679


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru completarea Legii Cadru nr.153/2017 privind salarizarea personalului plătit din fonduri publice, trimis Comisiei pentru muncă şi protecţie socială pentru dezbatere pe fond, în procedură obişnuită, cu adresa 
nr. PLx 502/2019 din 28 octombrie 2019.

PREŞEDINTE,
OANA SILVIA ŢOIU

Parlamentul României

Camera Deputaţilor

Comisia pentru muncă şi protecţie socială
	Bucureşti,
	15 iunie 2021

	Nr.
	4c-9/679


R A P O R T

asupra proiectului de lege pentru completarea Legii Cadru nr.153/2017 privind salarizarea personalului plătit din fonduri publice  

În temeiul art.94 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr.PLx 502/2019 din 28 octombrie 2019, cu dezbaterea pe fond, în procedură obişnuită, a proiectului de Lege pentru completarea Legii Cadru nr.153/2017 privind salarizarea personalului plătit din fonduri publice.
Proiectul de lege are ca obiect de reglementare completarea anexei nr.IX la Legea nr.153/2017, în sensul majorării cu 1,5 puncte a coeficientului de salarizare pentru primarii şi viceprimarii localităţilor din perimetrul Rezervaţiei Biosferei „Delta Dunării” prevăzute în anexa la Hotărârea Guvernului nr.395/1996.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.494/14.06.2019)

· avizul negativ al Consiliului Economic şi Social (nr.2994/11.06.2019)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/656/12.11.2019)

· punctele de vedere, negative, ale Guvernului (nr.1267/12.08.2019 şi nr.511/03.04.2020).

Proiectul de lege a fost adoptat de Senat, în calitate de primă Cameră sesizată, în şedinţa din 21 octombrie 2019, ca urmare a depăşirii termenului de adoptare, potrivit art.75 alin.(2) teza a III-a din Constituția României, republicată.
La dezbaterile care au avut loc în şedinţa comisiei din 8 iunie 2021 a participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare, dl Cătălin Boboc, secretar de stat în cadrul Ministerului Muncii şi Protecţiei Sociale.
La lucrări şi-au înregistrat prezenţa 20 de deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi. 

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.91 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor asupra proiectului de lege şi a documentelor conexe, membrii comisiei au hotărât transmiterea către plenul Camerei Deputaţilor a prezentului raport, de respingere a proiectului de lege, având în vedere următoarele:
1. Indemnizaţiile lunare pentru funcţiile de demnitate publică reprezintă unica forma de remunerare a funcţiilor de demnitate publică şi se stabilesc prin înmulţirea coeficienţilor prevăzuţi în Anexa IX cu salariul de bază minim brut pe ţară garantat în plată în vigoare. Coeficienţii prevăzuţi pentru funcţiile alese din cadrul organelor autorităţii publice locale sunt stabiliţi în funcţie de numărul de locuitori din unitătile administrative.
Majorarea coeficienţilor pentru funcţiile de primar şi viceprimar din localităţile cuprinse în perimetrul Rezervaţiei Biosferei „Delta Dunării” ar fi discriminatorie faţă de restul persoanelor care îndeplinesc aceleaşi funcţii (încălcându-se un alt principiu pe bază al sistemului de salarizare actual, principiul nediscriminării prevăzut la art.6 lit.b) din Legea-cadru nr.153/2017) şi ar genera solicitări similare din partea acestora, fapt care va conduce la cheltuieli suplimentare considerabile.
2. Aplicarea prevederilor iniţiativei legislative generează un impact suplimentar asupra cheltuielilor de personal şi, implicit, asupra cheltuielilor totale ale bugetului general consolidat. Menţionăm că, potrivit prevederilor Legii nr.500/2002 privind finanţele publice, cu modificările şi completările ulterioare şi ale Legii responsabilităţii fiscal-bugetare nr.69/2010, republicată, cu modificările şi completările ulterioare, în situaţia iniţierii unor măsuri care conduc la majorarea cheltuielilor bugetare, este necesar să fie prezentat atât impactul determinat de aplicarea acestor măsuri asupra cheltuielilor bugetare, cât şi măsurile propuse în vederea compensării majorării cheltuielilor bugetare, astfel încât să nu fie afectat deficitul bugetar.

PREŞEDINTE,



SECRETAR,


Oana Silvia Ţoiu


Tudor Polak

Întocmit, 

Şef birou Lidia Vlădescu
Consilier parlamentar Camelia Revenco

